
A Candida albicans morfológiai átalakulása mint nem általános környezeti stresszválasz


Munkám során az opportunista patogén Candida albicans szülői és terc-butil-hidroperoxid (tBOOH) toleráns mutáns törzsek stresszhatásokra bekövetkező élesztő→pszeufohifa/hifa (É→PH/H) morfológiai változásának környezeti stresszválasszal (ESR) való kapcsolatát vizsgáltuk. Előzetes kísérleteink során megállapítottuk, hogy az oxidatív stressztoleráns C. albicans mutánsoknál 20 alkalmazott stresszor esetén kialakul a kereszttolerancia, ami az ESR jelenlétére utal.
A kísérletek során az élesztőt mindazon stressznek kitettük, amivel a gazdaszervezetben, illetve a szervezeten kívüli helyeken egyaránt találkozhat. Ennek érdekében a szülői és mutáns C. albicans törzseket oxidatív, ozmotikus, nehézfém, sejtfal, sejtmembrán, Unfolded Protein Response-t (UPR) generáló, továbbá pH, hideg és hő stresszt kiváltó ágensekkel kezeltük.
A stresszorok alkalmazásakor a C. albicans törzsek alacsony glükózfogyási rátával jellemezhetőek, tehát a stacioner fázisba való belépés és a morfológia megváltozása között nincs összefüggés. A stresszmentes tenyészetekben kizárólag élesztő sejteket figyeltünk meg, a stresszorok alkalmazásakor pedig eltérő ágensek váltották ki az É→PH/H átkapcsolást, így ez a jelenség nem tekinthető általános stresszválasznak.
Tehát a korábbi feltevés, miszerint a gomba környezeti stresszre morfológiai változással válaszol az ESR használata helyett (Gasch, 2007), így nem helytálló. A dolgozatban összefoglalt eredményinkből ugyanis megállapítható, hogy a C. albicans a környezeti stresszre válaszolhat morfológiai átalakulással, de mivel ez stresszkörülmény és törzsfüggő, nem az ESR indikátora.



